
Hogyan növelhető a foglalkoztatottság? Rugalmassági együtthatók és járulékkulcsok

Kulcsszavak: jövedelemadó-rendszer; munkaerőpiac; szimuláció; rugalmassági együttható; járulékkulcsok
Dolgozatomban a munkaerőpiac és a jövedelemadó-rendszer kapcsolatát vizsgáltam. Kifejtettem a munkaerőpiac helyzetét, valamint a jövedelemadó-rendszer felépítését és problémaköreit. Először a progresszív és az egykulcsos személyi jövedelemadó-rendszert vetettem össze. Azt vizsgáltam, hogy a progresszívről az egykulcsos rendszerre való áttérés bizonyos feltevések megvalósulása esetén – rugalmassági együtthatók –, milyen hatással lehetett a foglalkoztatás szintjére, illetve ezzel együtt az állam jövedelemadóból származó bevételeire. Majd arra kerestem a választ, hogy létrehozható-e egy olyan rendszer, mellyel a foglalkoztatás szintje növelhető, miközben az állam jövedelemadóból származó bevételei nőnek, vagy csak minimálisan csorbulnak.
A vizsgálatokat szimulációs módszertan és rugalmassági együtthatók segítségével végeztem el.
Az első szimuláció a foglalkoztatás szintjének vizsgálata volt. Az egykulcsos rendszerre való áttérés, a szuperbruttósítás kivezetés, valamint a jelenlegi rendszertől való eltérő járulékkulcsok használatának hatását vizsgáltam. Az egykulcsos rendszer bevezetése a minimálbér és az évi 6,4 millió forint jövedelem között csökkenő foglalkoztatási szintet eredményezett, és csak a felső jövedelemszinten mutatkozott növekedés. A szuperbruttósítás kivezetése a minimálbér alatti jövedelmek kivételével pozitív változást eredményezett. A legjobb eredményt minden jövedelemszinten a munkaerőköltség csökkenése hozta.
A második szimuláció alkalmával megvizsgáltam, hogy az első szimuláció eredményei miként hatnak az állam jövedelemadóból származó bevételeire. A 2010. évi progresszív rendszer összehasonlítása a 2011. évi félig egykulcsos rendszerrel, az átváltás átlagosan 94 milliárd forint bevétel kiesést eredményezett. A tisztán egykulcsos rendszerre való áttérés, már nagyobb mértékű, átlagosan 120 milliárd forint bevételkiesést okozott. A járulékkulcs és a munkáltatói teher, illetve a delta módosításaival 105 esetet vizsgáltam meg, így attól függően, hogy mely terület javítására helyezzük a nagyobb hangsúlyt, több lehetőség közül lehet kiválasztani a megfelelő kombinációt.
Összességében a munkaerőköltség csökkentésében látom a jó irányt arra vonatkozóan, hogy a munkaerőpiacon pozitív elmozdulás legyen tapasztalható. A jelenlegi 18,5%-os munkavállalói járulékkulcs mellett a munkáltatói kulcs csökkentése önmagában bevétel-növelő, úgy lehet foglalkoztatás-bővülést elérni, hogy közben az állam bevételei is nőnek, ami kedvező eredménynek mondható.



